Strafregtelike aanklagte kom oor brand waarin 3 sterfDie brandende gebou op 6 September 2018. Foto: Twitter via @CoJPublicSafety Die DA sal Dinsdag strafregtelike aanklagte by die polisie indien teen die Gautengse LUR’e vir gesondheid en infrastruktuurontwikkeling in verband met die dodelike brand twee weke gelede in die Johannesburgse middestad waarin drie brandbestryders gesterf het. Jack Bloom, die DA se woordvoerder vir gesondheid in die provinsie, het gesê die aanklagte sal teen Gwen Ramokgopa (gesondheid), Jacob Mamabolo (infrastruktuurontwikkeling) en ander beamptes onder verdenking aanhangig gemaak word vir hul “nalatigheid” rakende die brand. ŉ Brand het op 5 September uitgebreek by die kantoor van die Bank van Lisbon in Johannesburg. Die departement van gesondheid en menslike nedersettings was ook in die gebou gevestig. Dit het later aan die lig gekom dat die gebou, wat deur die regering besit word, net aan 21% van veiligheidsregulasies voldoen het. Brandbestryders wat die brand oorleef het, het later vertel daar was nie voldoende waterdruk in die gebou om die vlamme te bestry nie. Twee brandbestryders is dood terwyl hulle die brand geblus het en ŉ derde brandbestryder is dood nadat hy van die gebou geval het. Die oorledenes is as Simphiwe Moropane (28), Mduduzi Ndlovu (40) en Kathutshelo Muedi (37) geïdentifiseer. Bloom sê die staatsdiensvakbond PSA het die regering drie weke gelede gewaarsku dat daar ŉ hele aantal geboue in die provinsie is wat nie aan die vereiste gesondheids- en veiligheidsregulasies voldoen nie.